Chromatica
Chromatica – šeštasis amerikiečių atlikėjos Lady Gaga studijinis albumas, išleistas 2020 m. gegužės 29 d. Albume skambanti muzika grįžta prie atlikėjos dance-pop šaknų, taip pat semiasi daug įkvėpimo iš house muzikos. Jam pristatyti išleisti keturi singlai: „Stupid Love“, „Rain on Me“, „911“ ir „Free Woman“, o dainas kartu atlieka „Blackpink“, Ariana Grande ir Elton John. Albumas susilaukė teigiamų kritikų įvertinimų ir buvo komerciškai sėkmingas visame pasaulyje. JAV per pirmąją savaitę parduota 274 tūkstančiai kopijų ir albumas debiutavo pirmojoje „Billboard 200“ reitingo vietoje, tapdamas šeštuoju atlikėjos įrašu, pasiekusiu reitingo viršūnę. 2024 m. gegužės mėnesio duomenimis, JAV parduota per milijoną kopijų ir albumas tapęs platininiu. „Chromatica“ taip pat pasiekė aukštas daugelio kitų šalių reitingų vietas, tarp jų – ir Jungtinės Karalystės bei Lietuvos viršūnes. 2021 m. vykusiuose „Grammy“ apdovanojimuose albumas nominuotas geriausio vokalinio pop albumo kategorijoje, o daina „Rain on Me“ laimėjo apdovanojimą už geriausią grupinio pop atlikimą.